SET พรุ่งนี้ไซด์เวย์ เก็งหุ้นเข้า SET50
โบรกฯมองแนวโน้มการลงทุนในวันพรุ่งนี้ (18 พ.ค.) ดัชนีจะแกว่งไซด์เวย์ โดยมีแนวรับ 1,390 จุด แนวต้าน 1,420 จุด พร้อมให้กลยุทธ์ลงทุนด้วยการ Wait & See เนื่องจากตลาดมี Valuation ที่ไม่ถูก แต่สามารถเลือกลงทุนเป็นเรื่อง ๆ ไปได้ อย่างหุ้นที่คาดว่าจะเข้า SET50 ก็จะมีหุ้น BEM, KCE, MTLS, GPSC และยังคงแนะนำลงทุนหุ้นในกลุ่มอาหาร ได้แก่ CPF, TU, TFG เป็นต้น
17 พ.ค. 2559

นายณัฐชาต เมฆมาสิน ผู้ช่วยกรรมการผู้จัดการ ฝ่ายวิเคราะห์หลักทรัพย์ บล.ทรีนีตี้ เปิดเผยว่า ตลาดหุ้นไทยวันนี้ยืนในแดนบวกได้ จากปัจจัยหลักที่มาจากกลุ่มสื่อสาร และกลุ่มพลังงาน โดยกลุ่มสื่อสารมีแรงหนุนจากหุ้น ADVANC และ INTUCH เป็นหลัก หลังจากที่ทาง TRUE ประกาศว่าจะไม่เข้าร่วมประมูล 4G ทำให้ตลาดคลายกังวลลงจากที่คิดว่าจะมีการแข่งขันกันดุเดือดร้อนแรง ส่วนกลุ่มพลังงานก็ได้รับแรงหนุนจากราคาน้ำมันที่ทำจุดสุงสุดใหม่ในรอบราว 6 เดือน ทำให้หุ้นในกลุ่มพลังงานปรับตัวขึ้นมาได้ดี ไม่ว่าจะเป็นหุ้น PTT และ PTTEP ซึ่งเพียงแค่หุ้น 4 ตัวคือ ADVANC, INTUCH, PTT, PTTEP ก็มีผลต่อดัชนีฯบวกได้ 8 จุดแล้ว หากตัดหุ้น 4 ตัวนี้ไปดัชนีฯก็แทบไม่เคลื่อนไหวมากนัก
ด้านตลาดหุ้นอื่นในภูมิภาคเอเชียวันนี้ส่วนใหญ่จะอยู่ในแดนบวก คงเป็นผลจากราคาน้ำมันที่เป็นปรับขึ้น และราคาสินค้าโภคภัณฑ์ (Commodity) ที่มีการดีดตัวขึ้นแทบทุกกลุ่ม ส่วนตลาดในยุโรปเทรดบ่ายนี้ก็ปรับตัวขึ้นเช่นกันเกือบ 1% และราคาน้ำมันฟิวเจอร์สก็ยังทรงตัวในระดับสูง ทำให้หุ้นในกลุ่มพลังงานไม่ได้อ่อนตัวลง
แนวโน้มการลงทุนในวันพรุ่งนี้ (18 พ.ค.) เชื่อว่าดัชนีฯคงจะแกว่งไซด์เวย์ โดยมีแนวรับ 1,390 จุด แนวต้าน 1,420 จุด พร้อมให้กลยุทธ์ลงทุนด้วยการ Wait &amp; See เนื่องจากตลาดมี Valuation ที่ไม่ถูก แต่สามารถเลือกลงทุนเป็นเรื่อง ๆ ไปได้ อย่างหุ้นที่คาดว่าจะเข้า SET50 ก็จะมีหุ้น BEM, KCE, MTLS, GPSC และยังคงแนะนำลงทุนหุ้นในกลุ่มอาหาร ได้แก่ CPF, TU, TFG เป็นต้น
 
หลักทรัพย์ที่มีมูลค่าการซื้อขายสูงสุด 5 อันดับแรก
ADVANC ปิดที่ 159.50 บาท เพิ่มขึ้น 13.00 บาท
PTTEP ปิดที่ 78.00 บาท เพิ่มขึ้น 2.50 บาท
PTT ปิดที่ 312.00 บาท เพิ่มขึ้น 5.00 บาท
IVL ปิดที่ 31.00 บาท ไม่เปลี่ยนแปลง
JAS ปิดที่ 4.62 บาท ลดลง 0.06 บาท
 
ที่มา: สำนักข่าวอินโฟเควสท์